Башҡорт ерҙәренә иң күп ултырыусы ҡәүем артабан күренеүенсә, Мәскәү батшалығы менән Алтын Урҙа дәүерҙәрендә үк әүҙем хеҙмәттәшлек итеүсе мишәр халҡы була. Бығаса тарихи Башҡортостанда күҙәтелмәгән меңәр кешене һыйҙырған Боҙаяҙ (Ҡырмыҫҡалы районы), Нәсибаш (Салауат), Солтанморат (Ауырғазы) кеүек ауылдар тап улар тарафынан нигеҙләнә. Шуны һыҙыҡ өҫтөнә алырға кәрәк, аҫаба ерҙәренә ултырыусылар уларҙың хужалары менән килешеү нигеҙендә генә ауыл ҡора алған, тип яҙа тарих фәндәре кандидаты Ә. З. Әсфәндиәров “Олатайҙарҙың бар тарихы” тигән китабында. Сөнки батша хөкүмәте башҡорттарҙың ерҙе аҫаба хоҡуғында биләүен таный һәм уны грамоталар (ярлыҡтар) менән нығыта. Аҫаба хоҡуғында ерҙе Рәсәйҙә башҡорттар ғына биләй алған. Мәҫәлән, хәҙерге Илеш районына ҡараған Йылан олоҫо аҫабалары ундай документты 1574, 1626 йылдарҙа, артабан Ҡыр-Йылан, Эске Йылан һәм Йылан олоҫтарына бүленгәс, 1653, 1658, 1683, 1766 һәм 1793 йылдарҙа алған.